ועדת הכספים, כנסת 20, פרוטוקול מספר 213, 2015-12-23 17:35

משה גפני: אני מחדש את ישיבת ועדת הכספים.

משה גפני: נתחיל במוסדות ציבור לעניין סעיף 46.

מיקי לוי: הצעה לסדר.

מיקי לוי: אדוני, היום בשעה 13:55 הונחו עוד מאה מיליון שקלים על שולחננו.

מיקי לוי: זה לא יאומן.

מיקי לוי: אני כל היום עוקב ומקבל סחרחורת מההעברות התקציביות.

מיכל רוזין: זה מסוכן בריאותית.

מיקי לוי: בנוסף לכך, אני מבקש עוד הפעם מחבריי לאוצר, באמת מהעובדים המאוד יקרים ואני לא בא אליכם בטענות, אנחנו העברנו קרוב לארבעים מיליארד שקלים, ואני אחזור על זה - וכל פעם אני אבקש הצעה לסדר וכל פעם אני אעלה על הדוכן ואני אגיד את זה – ואתם לא מצאתם, למרות שהבטחתם, שר האוצר וראש אגף התקציבים, אני נזהר מהמילה אבל אני אומר לכם שלא דיברו אמת ותמסרו בדיוק מה שאני אומר כי אני נזהר בכבודם, ולא מצאו שמונים מיליון שקלים עבור אימהות חד הוריות.

משה גפני: איך ידעתי שאתה הולך להגיד את זה.

מיקי לוי: גפני, אתה תשמע את זה הרבה פעמים.

מיקי לוי: הן נמצאות באמת בשכבות הכי חלשות של החברה הישראלית.

מיקי לוי: לא רק שהם לא דיברו אמת, אלא אני מתבייש בשביל שר האוצר ובשביל ראש אגף התקציבים.

מיקי לוי: גלגלתם את זה מ-2015 ל-2016 וזה אומר שהאימהות החד הוריות לא יוכלו לדרוש את המגיע להן, מה שנקרא מס הכנסה שלילי או עידוד יציאה לעבודה, בשנת הכספים 2016 לגבי 2015.

מיקי לוי: תודה רבה.

משה גפני: תודה רבה.

משה גפני: אנחנו עוברים לסעיף השני בסדר היום, אישור מוסדות ציבור לעניין סעיף 46.

משה גפני: קיימנו דיון בעניין הזה.

באסל גטאס: מתי קיימנו דיון?

משה גפני: בבוקר.

משה גפני: אחד מחברי הכנסת אמר שלפליטים לא צריך לתת כסף ואז אני ביקשתי מארז אורעד, שהוא המקצוען בעניין הזה, לומר לוועדה מה הפנייה הזאת ומה דעתו.

באסל גטאס: שיציג את עצמו.

<ארז אורעד: אני מנהל מחלקת מוסדות ציבור, מלכ"רים, ברשות המסים.

<ארז אורעד: כבוד חברי ועדת הכספים, כבוד הרב גפני, אני מתכבד – שוב, בשביל הפרוטוקול - לומר שאני מביא לפניכם לאישור את רשימת מוסדות ציבור, מלכ"רים, המומלצים לעניין סעיף 46 לפקודת מס הכנסה.

<ארז אורעד: הרשימה שמספרה 8-237-15.

<ארז אורעד: העמותה שלמעשה עלתה כאן לדיון היא עמותת אליפלט שהיא למעשה הוקמה בעקבות השלכת בקבוק תבערה באפריל 2012 על גנון בדרום תל אביב והיא מיועדת לתת סעד, חינוך ובריאות לילדי פליטים.

<ארז אורעד: כפי שאמרתי כאן בבוקר, אני גם אומר את זה עכשיו, אנחנו בדקנו, עשינו ביקורת בשטח ובדקנו לעומקו של עניין.

<ארז אורעד: עשינו הבחנה בין צרכים שהם צרכים הומניטריים וסיפוק צרכים בסיסיים לבין עידוד.

<ארז אורעד: זאת אומרת, לא מצאנו שיש כאן משום עידוד פעילות בלתי חוקית של הגירה.

<ארז אורעד: את זה אני שם כאן על השולחן.

<ארז אורעד: בנוסף לכך, אנחנו גם מסתמכים על אמנות שונות שישראל חתומה עליהן כאשר אחת מהן היא אמנת או"מ בדבר מעמדם של פליטים מ-1951 שאושררה בישראל ב-1954, בה כתוב כי על המדינה לנהוג בפליטים השוהים בהיתר אותו דין בסעד ובסיוע ציבורי שהיא נוהגת באזרחיה.

<ארז אורעד: יש לנו אמנה קצת יותר מודרנית לגבי ילדים שזה לעניין שלנו כי זאת עמותה שלמעשה נותנת קורת גג לילדים של פליטים אריתראים בעיקר בדרום תל אביב.

<ארז אורעד: אנחנו קוראים באמנה לזכויות הילד שאושררה בישראל ב-4 באוגוסט 1991 שהיא מכירה בזכויותיהם הבסיסיות של כל ילד ללא הבחנה אם הוא תושב ישראל או לא.

<ארז אורעד: יש כאן גם התייחסות של השופטת ארבל בפסק דין החוקתיות והיא מדברת על כך שהמסתנן אינו נכנס בשערי המדינה ומשיל מעליו את אנושיותו וזכויותיו היסודיות.

<ארז אורעד: זאת אומרת, לכל דבר ועניין ההחלטה שלנו מגובה באמנות לא מעטות ובמספר פסקי דין שלמעשה עושות את ההבחנה שאנחנו עשינו אותה בין דאגה לסיפוק צרכים הומניטריים, צרכים בסיסיים, לבין עידוד.

<ארז אורעד: יש כאן קו מאוד מאוד חד ועבה.

<ארז אורעד: אני מביא את זה לאישורכם.

משה גפני: תודה רבה.

משה גפני: רבותיי, אני רוצה להעיר על מה שהיה בבוקר.

משה גפני: הבוקר מישהו העלה את העניין הזה שהיות וזה נעשה לפליטים, לא צריך לאשר את זה.

משה גפני: אני חושב שזה לא נכון באופן יסודי.

משה גפני: מדינת ישראל כמדינה יהודית לא יכולה להסכים לדבר כזה.

משה גפני: היא לא יכולה להסכים לכך שיש תינוק שנמצא באיזשהו מקום ולא חשוב בן לאיזו אומה הוא ולא משנה מעמדו לחלוטין.

משה גפני: צריך לסייע לו ואנחנו מסייעים לו.

אורלי לוי אבקסיס: זכור כי גר היית בארץ מצרים.

משה גפני: כן.

משה גפני: נכון.

משה גפני: אנחנו מסייעים מועט.

משה גפני: אנחנו לא מסייעים באופן דרמטי.

משה גפני: הרי המדינה לא משקיעה בהחלטה שלנו כסף אלא היא מאפשרת פטור ממס על תרומות כאשר אם אנשים תורמים עבור הילדים האלה כסף הם לא צריכים לשלם מס כפי שהחוק קובע בסעיף 46.

משה גפני: זה עונה על ההגדרות האלה.

משה גפני: אני לא אהבתי את הוויכוח שהיה כאן ומיקי, לא אהבתי את זה שאתה מגייס רוב נגד עמדתו של מרכז הקואליציה.

מיקי לוי: למדתי ממך.

משה גפני: למה אתה לא לומד ממני רק את הדברים הטובים?

באסל גטאס: שאלה.

באסל גטאס: אני ראיתי שברשימה יש עמותה אחת, כפר קאסם, ואני למוד ניסיון עם סעיף 46(א) עת הייתי מנכ"ל העמותה ואני יודע שזה קשה מאוד לעבור את תנאי הסף שלכם.

<ארז אורעד: נכון.

באסל גטאס: השאלה היא אם השתנו דברים.

באסל גטאס: שמונה שנים אני כבר לא שם.

באסל גטאס: אני יודע שזה לא רלוונטי לדיון.

משה גפני: לפני שאתה משיב, אני אומר לך שיש התקדמות רבה מאוד מבחינת משך הזמן שאנשים צריכים לחכות.

משה גפני: זה מגיע הרבה יותר מהר לוועדה וכשזה לא מגיע, יש מי שדואג להגיד שוועדת הכספים עדיין לא אישרה.

<ארז אורעד: אנחנו לא אומרים דבר כזה.

<ארז אורעד: אני חייב לציין כאן שיש לנו חותמת מתחרות ארצית.

<ארז אורעד: זכינו בפרס בתחרות ארצית.

<ארז אורעד: אני מנהל המחלקה קצת יותר משנה וחצי.

<ארז אורעד: העקרונות שמנחים אותי הם שקיפות ויעילות.

<ארז אורעד: קיצרנו את זמן ההמתנה מארבע שנים לארבעה חודשים.

<ארז אורעד: קיצרנו את התורים בתשעים אחוזים וזה בדוק והכול מוכח.

<ארז אורעד: על זה זכינו בפרס בתחרות ארצית.

<ארז אורעד: אם כן, יש לנו חותמת וזכינו בפרס על ייעול והתייעלות בתחרות ארצית של שירות המדינה.

משה גפני: זה נכון.

משה גפני: אני נמצא כאן כמה שנים, אולי אפילו הרבה שנים, מגיע להם פרס על התייעלות.

משה גפני: זה נכון.

משה גפני: אנחנו רוצים עוד יותר התייעלות.

<ארז אורעד: לשאלתך המהותית למה יש פחות במגזר הזה או האחר.

<ארז אורעד: אני שם על השולחן.

<ארז אורעד: אנחנו לא יוזמים את הבקשות.

<ארז אורעד: אנחנו יזומים.

<ארז אורעד: למעשה אנחנו מתייחסים לבקשות שמגיעות אלינו.

<ארז אורעד: מטבע הדברים הבקשות מגיעות מכלל הציבור לפי יכול להיות גודלו באוכלוסייה, ולפי המוטיבציה שלו להגיש.

<ארז אורעד: אני מוכן להידרש ולענות.

<ארז אורעד: בקטע הזה יש לנו ממש שקיפות והתייעלות.

<ארז אורעד: אם יש איזו בעיה מסוימת, אני אתן לכם את מספר הטלפון הנייד שלי ואתם מוזמנים להתקשר אלי.

משה גפני: ארז, אני מודה לך.

משה גפני: אני מבקש להצביע.

משה גפני: מי בעד אישור בקשת רשות המסים, אישור מוסדות ציבור לעניין סעיף 46 לפקודת מס הכנסה (רשימה שסימנה 8-237-15) עם כל העמותות שמופיעות ברשימה, כולל העמותה של הפליטים?

משה גפני: בעד אישור הרשימה – פה אחד

משה גפני: הבקשה אושרה פה אחד.

משה גפני: אני מודה לך, ארז.

<ארז אורעד: תודה רבה לכולם.

<ארז אורעד: <

משה גפני: תודה רבה לך על שבאת פעמיים.

משה גפני: אנחנו עוברים לנושא הבא.